**Zápisnica**

**zo zasadnutia Obecného zastupiteľstva v Bohdanovciach nad Trnavou**

**konaného dňa 1. júna 2012.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Prítomní poslanci:** Mgr. Silvia Kövérová, Pavol Krcho, Peter Mračka, Ing. Ľubomír Kvetan, Peter Novák, Ing. Viera Krajčovičová, Bc. Jozef Ganz, Mária Hlbocká, Jozef Winter.

**Ospravedlnení poslanci:**  0.

**Program:**

1. Otvorenie zasadnutia obecného zastupiteľstva a schválenie programu rokovania.
2. Voľba návrhovej komisie a overovateľov zápisnice.
3. Zloženie sľubu poslanca OZ Jozefa Wintera.
4. Voľba hlavného kontrolóra obce.
5. Návrh VZN č. 30/2012 o určení príspevkov na režijné náklady v školskej jedálni.
6. Prehľad plnenia prijatých uznesení z predchádzajúceho zasadnutia OZ.
7. Prehľad plnenia príjmov obce za obdobie 01. – 04. 2012.
8. Audítorská správa účtovnej závierky o majetkovej a finančnej situácii v obci ku dňu 31.12.2011.
9. Výročná správa obce za rok 2011 a Záverečný účet obce za rok 2011.
10. Informácie o zasadnutiach komisií pri obecnom zastupiteľstve.
11. Stavebné konania a rozhodnutia vydané SOÚ v Trnave.
12. Rôzne
13. Diskusia.
14. Uznesenia OZ.
15. Záver.

**Ad. 1.** Starosta obce privítal prítomných poslancov a hostí zasadnutia. Z dôvodu vzdania sa mandátu poslanca OZ Ing. Márie Tomekovej starosta obce navrhol zmeniť program rokovania vsunutím bodu 3. Zloženie sľubu poslanca OZ Jozefa Wintera. Obecné zastupiteľstvo schválilo program zasadnutia pomerom hlasov: 7 – za, 0 – proti, 1 – zdržal sa (Peter Novák).

**Ad.2.** Do návrhovej komisie bola navrhnutá Peter Novák a Bc. Jozef Ganz. Návrhová komisia bola schválená pomerom hlasov: 6 – za, 0 – proti, 2 – zdržal sa ( Peter Novák, Bc. Jozef Ganz) .

Ako overovatelia zápisnice boli navrhnutí Mgr. Silvia Kövérová a p. Pavol Krcho. Overovatelia zápisnice boli schválení pomerom hlasov: 6 – za, 0 – proti, 2 – zdržal sa (Mgr. Silvia Kövérová, Pavol Krcho).

**Ad.3.** Poslanec Jozef Winter zložil sľub poslanca OZ.

**Ad. 4.** Starosta obce predstavil prítomným poslancom kandidátov na voľbu hlavného kontrolóra obce a vyzval ich aby v skratke predniesli svoju žiadosť. Všetci prítomní uchádzači - M. Kolarovič - Bohdanovce nad Trnavou, PhDr. Z. Opáleková – Trnava, A. Haladová – Trnava,(nezúčastnil sa J. Sýkora - Bratislava) predniesli svoju žiadosť. Poslanec p. Novák položil vybraným kandidátom doplňujúce otázky. V zmysle zákona SNR č. 369/1990 Zb. o obecnom zriadení starosta obce vyzval prítomných poslancov k hlasovaniu.

1. kolo hlasovania:

PhDr. Opáleková: - za: 3, proti: 0, zdržal sa: 6.

P. Sýkora: - za: 1, proti: 0, zdržal sa: 8.

P. Haladová: - za: 3, proti: 0, zdržal sa: 6.

P. Kolarovič: - za: 2, proti: 0, zdržal sa: 7.

 2. kolo hlasovania:

PhDr. Opáleková: - za: 5, proti: 0, zdržal sa 4.

Vzhľadom k dosiahnutiu kladného výsledku PhDr. Opálekovej nebolo treba ďalej hlasovať.

**Ad.5.** Na základe pracovného materiálu, ktorý obdržali poslanci, sa k celej problematike vyjadrila riaditeľka ZŠ s MŠ Mgr. Kumančíková, ktorá vysvetlila dôvody zavedenia príspevkov na režijné náklady v školskej jedálni. Zdôraznila, že príspevky sa týkajú len hlavného jedla. Podrobne oboznámila prítomných so stavom kuchyne v školskej jedálni, ktorá nezodpovedá hygienickým a ani bezpečnostným podmienkam. K problému sa vyjadril p. Krcho, ktorý vykonal opravu sporák a potvrdil zlý stav spotrebičov v školskej kuchyni. P. Hlbocká dala podnet na zníženie sadzby príspevku z 0,20€ na 0,16€ na 1 obed a navrhla možnosť odpustiť, respektíve znížiť sadzbu na 50%, pre rodiny v hmotnej núdzi. Mgr. Kövérová navrhla sadzbu ponechať na pôvodných 0,20€ a po čase, keď sa kuchyňa zabezpečí, príplatok stiahnuť, respektíve znížiť. Výsledkom diskusie bolo doplnenie VZN č. 30/2012 o možnosť rodičov v hmotnej núdzi požiadať o odpustenie príspevku.

**Ad.6.** Starosta obce skonštatoval, že všetky uznesenia z predošlého zasadnutia OZ boli splnené.

**Ad.7.** Ing. Krajčovičová na základe pracovných materiálov, ktoré mali poslanci k dispozícii, informovala zúčastnených o plnení príjmov obce za obdobie 01. – 04. 2012 a vysvetlila nutnosť prijatia rozpočtového opatrenia č. 2/2012.

**Ad.8.** Starosta obce oboznámil prítomných s Audítorskou správou účtovnej závierky o majetkovej a finančnej situácii v obci ku dňu 31.12.2011.

**Ad.9.** Ing. Krajčovičová vysvetlila stanovisko komisie pre ekonomiku a financie k Záverečnému účtu obce za rok 2011. Poslanci sa k celoročnému hospodáreniu obce vyjadrili bez výhrad.

**Ad.10.**

Komisia pre ekonomiku a financie – **zasadala dňa 22.5.2012** – predsedníčka Ing. Krajčovičová

odporučila prijať rozpočtové opatrenie č. 2/2012, navrhla ZŠ s MŠ dodržiavať jednotnú metodiku zaraďovania dlhodobého majetku a zrušiť vedenie osobitného účtu obce v banke na účely sociálneho fondu.

O ostatných bodoch zasadnutia komisie oboznámila prítomných v predchádzajúcich bodoch programu zasadnutia OZ.

Komisia pre školstvo, šport, mládež a kultúru - **zasadala dňa 26.4. a 08.5.2012** – predsedníčka komisie Ing. Tomeková sa vzdala mandátu. Za komisiu vystúpil p. Novák, ktorý odovzdal materiály a pokladnicu komisie. Oboznámil prítomných, že mládežnícke združenie Laura pre nezáujem zo strany detí končí. Zároveň upozornil prítomných, že Ing. Tomeková sa vzdala mandátu z donútenia pre nepochopenie a nespoluprácu zo strany pracovníčok OcÚ. Zároveň uviedol, že rozpracované akcie komisia dokončí. Mgr. Kövérová vyslovila nesúhlas so správaním sa pracovníčok OcÚ k Ing. Tomekovej, ktorá pre prácu v komisii obetovala čas, vedomosti a úsilie nad rámec pracovných povinností a zároveň sa informovala na jednotlivé zložky miezd a pracovnú náplň pracovníčok OcÚ. Starosta obce namietol tento dotaz z dôvodu zásahu do jeho kompetencií, vyzdvihol prácu jednotlivých pracovníčok, ich pracovnú náplň a vyzval prítomné pracovníčky k slovu. Ing. Marešová vyslovila ľútosť nad celou udalosťou a konštatovala, že celý problém vznikol zo vzájomného nepochopenia sa oboch strán a napriek tomu, že všetky požiadavky Ing. Tomekovej boli splnené. P. Izakovičová dôrazne namietla participáciu jej osoby s jasnou pracovnou náplňou na akciách komisie a spomenula nutnosť, ak komisia bude pokračovať v takomto množstve náročných akcií, zamestnať na čiastočný úväzok pracovnú silu, ktorá by zároveň viedla obecnú knižnicu. Starosta obce vyzval prítomných aby túto možnosť zvážili a pouvažovali nad osobou, ktorá by bola pre tento post vhodná. Zároveň oslovil poslancov na obsadenie voľného miesta predsedu komisie pre školstvo, šport, mládež a kultúru. Žiadny z prítomných poslancov nevyslovil záujem a celý problém sa po vzájomnej dohode odsunul na nasledujúce zasadnutie OZ.

Komisia výstavby, regionálneho rozvoja a životného prostredia - **zasadala dňa 22.5.2012** - predseda komisie Ing. Ľ. Kvetan oboznámil prítomných poslancov s prerokovaným program:

* prešetrenie sťažnosti p. E. Korytára na stav kanalizácie p. M. Korytárovej a jej stanovisko,
* rekonštrukcia MK „Tehelná ulica“,
* stavenisko IBV „Kopcová cesta“,
* prešetrenie oznámenia p. E. Polákovej,
* žiadosť Ing. M. Janeca o povolenie drobnej stavby,
* kontrola štátneho dozoru ŽP výsadby náhradnej zelene v lokalite „Dolina“,
* rekonštrukcia kotolne MŠ,
* výberové konanie na dažďovú kanalizáciu – „ Farská ulica“,
* vyhotovenie pasportu trvalého dopravného značenia v obci.

Komisia odporúča pripraviť výberové konanie na rekonštrukciu chodníkov od fary po bar,

**Ad.11.** Starosta obce informoval o stavebných konaniach a rozhodnutia vydaných SOÚ Trnava:

* kolaudačné konania: - Juraj Belobrad, rodinný dom,

-Stanislav Smeták, ČOV,

 - stavebné povolenia: - TT-TRANS, s.r.o., IBV „Kopcová cesta“ – komunikácie,

 - inžinierske siete I. etapa,

 - Eva Masaryková, rodinný dom,

 - Peter Kmeťo, rodinný dom,

 - predĺženie SP na stavby: - viacúčelové športové ihrisko,

 - TNC I. etapa,

 - úprava parku pri OcÚ,

 - chodníky v obci Bohdanovce nad Trnavou.

**Ad.12.** Starosta obce oboznámil prítomných o:

* zápise do Kroniky obce za rok 2011 a možnosť doplniť zápis do 8.5.2012,
* oznámení Eko Fondu, n.f. o postúpení dotácie na zateplenie a výmenu okien v KD a zároveň o vypadnutí ostatných žiadostí o dotáciu,
* Rozhodnutí Správy katastra Trnava o povolení vlastníckeho práva – odkúpenie pozemku od p. Nikolovskej,
* podaní žiadosti obce o dotáciu z Nadačného Fondu Živá energia 2012 – ohrev teplej vody slnečnými kolektormi – MŠ,
* nariadení vlády SR o ustanovení podmienok predaja na trhových miestach a nahlasovaní domácich zabíjačiek,
* absolvovaní pracovnej cesty do USA,
* možnosti prijatia 2 – och pracovníkov na dobu 4 mesiace z Úradu práce, soc. vecí a rod.
* odovzdaní diela rekonštrukcia „Tehelnej ulice“ – firmou JUPET, s.r.o.,
* žiadosti p. M. Vranku na odkúpenie časti pozemku v susedstve - odkúpenie nemožno uskutočniť z toho dôvodu, že obec je spoluvlastníkom pozemku.

**Ad. 13.**

V diskusii vystúpila:

* Mgr. Kumančíková, ktorá žiadala zriaďovateľa o navýšenie rozpočtu ZŠ s MŠ z dôvodu vyplatenia odchodného p. Zagorovej.
* Starosta obce navrhol požiadať obec Šelpice o refundáciu odchodného.
* Bc. Ganz – informoval sa na stav cesty od železničného priecestia z dôvodu jej nedávnej rekonštrukcie a následného zlého stavu vplyvom dynamickej nákladnej dopravy v obci,

-navrhol Mgr. Kumančíkovej spracovať materiál v ktorom by boli zohľadnené

všetky potreby investičného charakteru na budovách a zariadeniach ZŠ s MŠ z dôvodu zapracovania týchto potrieb do budúceho rozpočtu a vypracovania rozpočtových opatrení ešte v tomto roku,

 - vzhľadom k nedostatočnému napájaniu sa na obecnú kanalizáciu navrhol zváženie

 motivácie občanov k takémuto kroku,

 -vzdal sa odmeny za výkon poslanca od 1. januára 2012 do konca volebného obdobia.

 - Starosta obce uviedol, že cesta od železničného priecestia je majetkom VÚC, ktorý bol

informovaný o jej zlom stave po vykonanej rekonštrukcii. Problém nenapájania sa na existujúcu kanalizáciu, ktorá je majetkom Tavos-u, a.s. a tiež jej prevádzkovateľom, možno riešiť formou kontroly z inšpekcie ŽP.

* Bc. Ganz – zdôraznil, že obec Šelpice by mala participovať na nákladoch školy.
* P. Hlbocká – navrhla zmenu trhového poriadku a presunúť trhový deň z pondelka na stredu.
* Mgr. Kumančíková pripomenula, že Ing. Tomeková bola členkou Rady školy.
* Starosta obce dal návrh na nového člena Rady školy - p. Hlbockú.

**Ad. 14.** Bolo vykonané hlasovanie o uzneseniach v zmysle predložených návrhov návrhovej komisie, viď „Uznesenia“.

**Ad. 15.**Záver. Starosta obce poďakoval všetkým prítomným poslancom za účasť na rokovaní.

Bohdanovce nad Trnavou, 1.6.2012.

Zapísala: Elena Marešová